
       AVIZ

   asupra

 proiectului de Lege pentru modificarea Standardului Internaţional Lista interzisă pentru anul 2014
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea Standardului Internaţional Lista interzisă pentru anul 2014, trimis cu adresa nr. PL.x. 438 din 17 septembrie 2014, înregistrat cu nr. 4c-11/961 din 19 septembrie 2014. 
Proiectul de lege a fost adoptat de Senat, în şedinţa din 9 septembrie 2014, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat. 
Proiectul de lege are ca obiect de reglementare modificarea Standardului internaţional Lista interzisă pentru anul 2014, aprobat prin Ordinul preşedintelui Agenţiei Naţionale Anti - Doping nr.283/2013, în vederea aplicării unitare a dispoziţiilor privind prevenirea şi combaterea dopajului în sport de către România, ca parte semnatară a Convenţiei internaţionale împotriva dopajului în sport, adoptată în cadrul Conferinţei Generale a Organizaţiei Naţiunilor Unite pentru Educaţie, Ştiinţă şi Cultură, la Paris la 19 octombrie 2005, precum şi ca semnatară a Codului Mondial Anti – Doping.
Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut proiectul de lege în şedinţa din data de 23 septembrie 2014.

Membrii comisiei au examinat proiectul de lege supus avizării, expunerea de motive, şi avizul favorabil cu observaţii şi propuneri al Consiliului Legislativ, aviz transmis prin adresa cu nr. 731 din 24 iunie 2014.

În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea favorabilă a proiectului de lege.

La data de 1 februarie 2014 a intrat în vigoare Legea nr. 187/2012 pentru punerea în aplicare a Legii nr. 286/2009 privind Codul penal, prin care, la art. 180 pct. 1 şi 2, a fost modificată Legea nr. 227/2006 privind prevenirea şi combaterea dopajului în sport, în sensul ca Lista substanţelor interzise se aprobă prin lege. Prin modificarea unui punct din anexa la Ordinul preşedintelui Agenţiei Naţionale Anti - Doping nr.283/2013 printr-un act cu nivel de lege, vor exista două acte normative de nivel diferit care nu se pot contopi, nu vor putea fi încorporate de la data intrării lor în vigoare în actul normativ de bază.
În raport de obiectul şi conţinutul reglementării, proiectul de lege, prin conţinutul său normativ  face parte din categoria legilor ordinare, în conformitate cu Deciziile Curţii Constituţionale nr.548/2009 şi 786/2009. 
                                      PREŞEDINTE,                          

